ตำรวจเตรียมพร้อมดูแลความปลอดภัยประชาชนในช่วงเทศกาลปีใหม่ เน้นคุมเข้มจุดจัดงานเคาน์ดาวน์ สร้างความมั่นใจประชาชน ยืนยัน ยังไม่พบการข่าวน่าเป็นห่วง
พลตำรวจเอก เฉลิมเกียรติ ศรีวรขาน รองผู้บัญชาการตำรวจแห่งชาติ ประชุมเตรียมความพร้อมรักษาความปลอดภัยอำนวยความสะดวก และลดอุบัติเหตุทางถนนช่วงเทศกาลวันคริสต์มาส และวันขึ้นปีใหม่ปี 2562 พร้อมเปิดเผยว่า ได้สั่งการให้ทุกหน่วยระดมกวาดล้างอาชญากรรมช่วงระหว่างวันที่ 24 ธันวาคม 2561 - 2 มกราคม 2562 เพื่อให้ประชาชนได้รับความปลอดภัยในช่วงเทศกาลปีใหม่มากที่สุด โดยเน้นดำเนินการตามหมายจับค้างเก่า ตรวจค้นอาวุธปืน ตลอดจน กวดขันสถานบันเทิง ไม่ให้มีการเสพหรือลักลอบจำหน่ายยาเสพติด และให้เพิ่มความเข้มการดูแลสถานที่จัดงานสวดมนต์ข้ามปี และสถานที่จัดงานเคาน์ดาวน์ โดยเฉพาะ จุดจัดงานใหญ่ในกรุงเทพมหานคร อาทิ เซ็นทรัลเวิล์ด / เอเชียทีค / ไอคอนสยาม / ถนนข้าวสาร รวมถึงจุดใหญ่ในต่างจังหวัด ทั้งเชียงใหม่ เชียงราย หาดใหญ่ ซึ่งจะมีการตั้งศูนย์อำนวยการส่วนหน้า พร้อมกำหนดแผนเผชิญเหตุ และบูรณาร่วมกับทหาร ฝ่ายปกครอง ตั้งจุดตรวจจัดสกัดเน้นการป้องกันเหตุ ซึ่งขณะนี้ ยืนยันว่า ยังไม่พบการข่าวผิดปกติ สามารถสร้างความมั่นใจให้กับประชาชนและนักท่องเที่ยวได้ 

รองผู้บัญชาการตำรวจแห่งชาติ กล่าวด้วยว่า ปีนี้ ตำรวจยังดำเนินการตามประชารัฐร่วมใจดูแลความปลอดภัยบ้านประชาชน หรือโครงการฝากบ้านไว้กับตำรวจ ซึ่งคาดว่า จะมีประชาชนเข้าร่วมโครงการมากขึ้น พร้อมแนะนำให้ใช้แอพพลิเคชั่น โปลิส ไอ เลิร์ท ยู (police i lert u) มาช่วยเพิ่มความสะดวกในการแจ้งเหตุด่วนเหตุร้าย